Huidige Moederkerk - NG Kerk Somerset-Wes
en die Geskiedenis van die afgelope 50 jaar
1. Plegtige inwyding (22 Maart 1941)
3. Berg-en-seeklub vir Seniors
4. Die huidige gemeente
Die eerste gebou het te klein geword vir sy groeiende ledetal en in Maart 1940 is die hoeksteen vir die huidige kerkgebou gelê deur ds van Velden. Op Saterdag 22 Maart 1941 het ds Pienaar 'n afskeidsdiens in die ou kerk gelewer, waarna daar 'n optog na die nuwe kerkgebou was, gevolg deur die plegtige inwyding.
Na ds van Velden het daar tot dusver nog vyftien predikante in die gemeente gedien. Die huidige leraars is ds Johan van Niekerk, sedert 03/06/2007, en ds Fourie Rossouw sedert 01/12/2017.
Vyf gemeentes het van hierdie gemeente afgestig, te wete Strand (1912), Grabouw (1934), Gordonsbaai (1952), Helderberg (1969) en Hottentots-Holland (1976).
Die kerksaal is op 1 Augustus 1958 feestelik in gebruik geneem en word hedendaags steeds baie goed benut vir kerkfunksies, en ook deur buite instansies soos die Bloeddiens.
Program vir die plegtige inwyding
Die kleed wat voorheen in die ou Historiese kerk in gebruik was, is weer gebruik in die Moederkerk, vanaf die inwyding in 1941 tot ongeveer vyftig jaar later. Dit is tans te siene in die voorportaal van die hoof ingang na die Moederkerk.
Daarna is vier klede afwisselend gebruik, een vir elke tydperk van die kerkkalender. Die eerste voorbeeld (pers, met 'n kruis) hier getoon word in die Lydenstyd, tot en met Goeie Vrydag, gebruik, en die tweede (groen, met 'n duif), tydens Pinkster.
Onlangs het 'n behoefte ontstaan om bietjie nuwe kleur te gee aan die liturgiese ruimte. Gevolglik word daar tans gewerk aan nuwe, meer kleurvolle kanselklede.
Lees gerus meer oor Moedergemeente se kanselklede.
Enigeen met meer inligting word ernstig versoek om die Kerkkantoor te nader.
Ds Awie Malan en mev Sunette Fourie het die gedagte van 'n Seniorklub vir die Moedergemeente, Somerset-Wes, aan die Kerkraad van 1989 genoem, en in November is 'n loodskomitee onder voorsitterskap van professor Herman Malan aangestel, met die versoek om 'n konsep-grondwet op te stel. Dié is op 1 Februarie die volgende jaar voorgelê, en tydens die Junie-vergadering aanvaar.
Vandag het die klub lede uit al die gemeentes in die Helderbergkom.
In 2004 is die 15-jarige bestaan van die klub gevier, en het Kotie Conradie (destydse voorsitter) 'n boekie saamgestel wat die geskiedenis tot op daardie stadium kortliks weergee.
Lees gerus meer: Berg-en-Seeklub
Die huidige gemeente
As gevolg van die veranderende demografie van die omgewing, bestaan die gemeente tans hoofsaaklik uit meer senior burgers. Dit neem niks weg van die ywer en dinamika van 'n gemeente waar God aktief aan die werk is nie.
Die gemeente sien homself as die OMGEE-gemeente, wat uitreik na ons medemense in die omgewing. Daar word onder andere omgesien na siek en bejaarde gemeentelede, daar word uitgereik na gemeentelede in nood, en 'n groep vrywilligers besoek elke tweede Saterdag die Helderberg Hospitaal se ongevalle afdeling, kinder- en kraamsale. Daar word ook gepoog om die ouderdomsverspreiding van lidmate te verbeter deur spesifiek na jonger mense uit te reik.
Die Moedergemeente werk ook saam met die Helderberg Gemeente aan 'n groot aantal projekte en uitreike onder die sambreel van die Helderberg Uitreik. Onder die Plaaslike diensleweringsprojekte tel die Dienssentrum, wat kleding en beddegoed aan mense in nood verskaf en daagliks voedsel aan ongeveer 1200 mense voorsien.
Die Haweloses-projek sluit in hulp en ondersteuning aan, onder andere, Tereo skool vir kinders uit probleem agtergronde, Bright Lights sentrum vir seuns, die Helderberg Street People's Centre, wat onlangs verander het na The Thomas House of Hope, en veel meer. In al hierdie gevalle is daar goeie samewerking tussen verskillende kerkgenootskappe in die area.
Die fotos wys 'n paar ander uitreike, maar kyk gerus ook elders op hierdie webwerf na die verslae oor al die uitreike waarby gemeentelede betrokke is.
Die Kerkkantoor se toonbank word gereeld toegepak met gebreide mussies en komberse, (foto links)
en jaarliks ook met Kerspakkies wat na verskeie skole gestuur word.
'n Aantal vrywilligers van die Dienssentrum het gebreide mussies en komberse voor die winter gaan oorhandig aan die kinders van 'n pre-primêre skool in die omgewing.
Die OMGEE gesindheid word ook uitgeleef deur gereeld sosiaal saam te verkeer. Onderstaande fotos toon 'n paar van die onlangse geleenthede.
'n Potjiekoskompetisie het die feesjaar se bedrywighede ingelui. 'n Feestelike atmosfeer het onder die plataanbome langs die kerk geheers, en byna 100 etes is verkoop.
Die tweede feesgeleentheid was 'n swierige tuinparty (in die saal!), gekenmerk deur pragtige versierings, heerlike eetgoed en swierige hoedens.
'n Jaarlikse instelling is die Sop-en-Poeding aand in die middel van die winter.
Daar word ook gereeld op Sondagmiddae uurlange musiekkonserte van baie hoë gehalte in die kerk aangebied.